
Text rozhodnutia
Súd: Krajský súd Bratislava Spisová značka: 4Tos/24/2015 Identifikačné číslo súdneho spisu: 1614010016 Dátum vydania rozhodnutia: 12. 03. 2015 Meno a priezvisko sudcu, VSÚ: JUDr. Tibor Kubík ECLI: ECLI:SK:KSBA:2015:1614010016.1 Uznesenie Krajský súd v Bratislave v senáte zloženom z predsedu JUDr. Tibora Kubíka a sudcov JUDr. Karola Kováča a JUDr. Petra Šamka v trestnej veci obžalovaného P. U., o sťažnosti okresného prokurátora proti uzneseniu Okresného súdu Malacky sp. zn. 1T/5/2014 zo dňa 05.11.2014, na neverejnom zasadnutí konanom dňa 12.03.2015 takto r o z h o d o l : I. Podľa § 194 ods. 1 písm. b/ Tr. por. z r u š u j e sa napadnuté uznesenie a vec sa v r a c i a súdu prvého stupňa, aby o nej znovu konal a rozhodol. II. Podľa § 193 ods. 1 písm. b/ Tr. por. sa sťažnosť poškodeného U. V. z a m i e t a. o d ô v o d n e n i e : Okresný súd Malacky napadnutým uznesením podľa § 280 ods. 2 Tr. por. postúpil trestnú vec obžalovaného P. U. vedenú pre prečin ublíženia na zdraví podľa § 156 ods. 1, ods. 2 písm. a/ Tr. zák. v jednočinnom súbehu s prečinom nebezpečného vyhrážania podľa § 360 ods. 1, ods. 2 písm. b/ Tr. zák. a iné, Obvodnému úradu Malacky na prejednanie priestupku. Proti tomuto uzneseniu podal ihneď po vyhlásení sťažnosť prokurátor, ktorú odôvodnil osobitným písomným podaním tak, že skutok, ktorý je obžalovanému kladený za vinu bol dostatočne preukázaný. Uvedené vyplýva predovšetkým z výpovede poškodeného, svedkov a tiež znaleckého dokazovania. Obžalovaný na verejnosti fyzicky napadol poškodeného, bil ho, udieral do oblasti hlavy, krku a spôsobil mu zlomeninu prsta, pričom sa mu verbálne a gestami rúk vyhrážal, že ho zabije. Poškodený bol v dôsledku fixácie prsta po dobu najmenej 21 dní obmedzovaný na obvyklom spôsobe života. Navrhol zrušiť napadnuté uznesenie a vec vrátiť súdu prvého stupňa na ďalšie konanie a rozhodnutie. Proti napadnutému uzneseniu podal sťažnosť aj poškodený U. V.. V tejto súvislosti sťažnostný súd uvádza, že proti uzneseniu o postúpení veci môže podľa § 280 ods. 3 Tr. por. podať sťažnosť iba prokurátor. Poškodená osoba teda nie je osobou oprávnenou na podanie sťažnosti a preto bola sťažnosť poškodeného zamietnutá ako podaná neoprávnenou osobou. Sťažnostný súd tak preskúmal napadnuté uznesenie len na podklade sťažnosti podanej prokurátorom. Krajský súd v Bratislave ako nadriadený orgán podľa § 192 ods. 1 Tr. por. preskúmal správnosť všetkých výrokov napadnutého uznesenia, proti ktorým mohol sťažovateľ podať sťažnosť, ako aj konanie, ktoré napadnutému uzneseniu predchádzalo a zistil, že sťažnosť okresného prokurátora je dôvodná. Sťažnostný súd konštatuje, že kasačným dôvodom uznesenia súdu prvého stupňa bola skutočnosť, že z dôvodu uplynutia lehoty na prejednanie priestupku už nie je možné rozhodovať podľa § 280 ods. 2 Tr. por., t.j. postúpiť vec inému orgánu na prejednanie priestupku. V tomto smere sťažnostný súd pripomína, že vydanie rozhodnutia o postúpení veci inému orgánu na prejednanie priestupku prichádza do úvahy len vtedy, ak ešte môže byť vec v priestupkovom konaní oprávneným orgánom prejednaná a rozhodnutá. Pokiaľ by nebolo možné podľa osobitného zákona (napríklad podľa zákona o priestupkoch) prejednať priestupok z dôvodu zániku zodpovednosti za priestupok, pretože uplynula zákonom stanovená doba na jeho prejednanie, musí súd vo veci rozhodnúť rozsudkom, nakoľko postúpenie veci už neprichádza do úvahy (judikatúra R III/1964, primerane aj R 68/1980). Podľa § 20 ods. 1 zákona o priestupkoch (č. 372/1990 Zb.) priestupok nemožno prejednať, ak od jeho spáchania uplynuli dva roky. Zo skutkovej vety podanej obžaloby ako aj zo skutkovej vety uznesenia o postúpení veci vyplýva, že skutok, ktorý je predmetom konania, sa mal stať dňa 19.11.2012. Z uvedeného je zrejmé, že v zmysle § 20 ods. 1 zákona o priestupkoch došlo k zániku prípadnej zodpovednosti za priestupok dňom 19.11.2014, kedy uplynula dvojročná doba na prejednanie priestupku. Súd prvého stupňa síce ešte rozhodoval o postúpení veci v čase, keď táto dvojročná lehota neuplynula (05.11.2014), avšak v čase rozhodovania krajského súdu o sťažnosti prokurátora už došlo k zániku zodpovednosti za priestupok. Výrok rozhodnutia súdu o postúpení veci na prejednanie priestupku preto už nie je možné naplniť (vykonať), nakoľko Obvodný úrad Malacky by už nemohol pristúpiť k prejednaniu stíhaného skutku. Zákon o priestupkoch síce v ustanovení § 20 ods. 2 stanovuje, že do uvedenej dvojročnej lehoty na prejednanie priestupku sa nezapočítava doba, počas ktorej sa pre ten istý skutok viedlo trestné stíhanie, avšak toto ustanovenie nie je možné v danej trestnej veci aplikovať. Podľa § 96b zákona o priestupkoch sa totiž ustanovenie § 20 ods. 2 vzťahuje len na priestupky, ktoré boli spáchané po 01.02.2014 (to napokon vyplýva aj z toho, že ustanovenie § 20 ods. 2 bolo do priestupkového zákona vložené až zákonom č. 1/2014 Z. z. s účinnosťou od 01.02.2014). Vzhľadom k uvedenému bude povinnosťou súdu prvého stupňa opätovne vo veci konať a následne rozhodnúť rozsudkom. Pred rozhodnutím vo veci však bude nutné, aby sa súd vysporiadal s návrhom na doplnenie dokazovania, ktorý vyplýva z podania poškodeného doručeného na súd prvého stupňa dňa 22.01.2015. Poučenie: Proti tomuto uzneseniu nie je prípustná sťažnosť

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1614010016.1 (dáta aktuálne k 11. 11. 2026). Záväzné je znenie zverejnené súdom.




